Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 223/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Casciotta d’Urbino“

EU št.: PDO-IT-0005-AM01 - 30.07.2018

ZOP (X) ZGO ()

1. Skupina vložnikov in pravni interes

Consorzio di Tutela Casciotta d’Urbino DOP (Konzorcij za zaščito ZOP „Casciotta d’Urbino“), Via Corbara, 81 – 61030 Colli Metauro (Pesaro e Urbino, Italija), tel. +39 721879832, faks +39 721879807; e-naslov casciottadiurbino@.it

Konzorcij za zaščito ZOP „Casciotta d’Urbino“, ki ga sestavljajo proizvajalci sira „Casciotta d’Urbino“, je pooblaščen za vložitev zahtevka za spremembo v skladu s členom 13(1) uredbe ministrstva za kmetijstvo, prehrano in gozdarstvo št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☐ Povezava

☒ Označevanje

☒ Drugo: členi specifikacije proizvoda so preimenovani, poleg tega so vključeni nekateri členi o označbi in nadzornem organu.

4. Vrsta sprememb

☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

ZOP „Casciotta d’Urbino“ je bila registrirana v skladu z Uredbo Komisije (ES) št. 1107/96 po postopku iz člena 17 Uredbe Sveta (EGS) št. 2081/92.

Podrobnosti o zadevni ZOP so na voljo v uredbi ministrstva za kmetijstvo, prehrano in gozdarstvo z dne 4. avgusta 1993, v povzetku in petstranskem poročilu.

S to spremembo se tako vse informacije iz navedenih različnih dokumentov vključijo v specifikacijo proizvoda, s čimer se ta uskladi z Uredbo.

Opis proizvoda

Sprememba se nanaša na člen 2 specifikacije proizvoda (uredba ministrstva za kmetijstvo, prehrano in gozdarstvo z dne 4. avgusta 1995), ki je zdaj točka 3.2 enotnega dokumenta.

— Zgornja vrednost višine hlebcev sira se zviša.

Sedanje besedilo:

„višina hlebca od 5 cm do 7 cm“

se nadomesti z naslednjim:

„višina hlebca od 5 cm do 9 cm“.

Kot je pokazal nadzor v preteklih letih, je lahko hlebec sira višji od 7 cm, kar je višina, navedena v veljavni specifikaciji proizvoda, pri čemer zahtevi glede premera in teže ostajata enaki.

Ta mera se popravi, tako da sirov ne bo več mogoče šteti za neskladne izključno zaradi napake, ki je bila storjena ob pripravi specifikacije proizvoda, zlasti ker razpoložljivi podatki niso v celoti odražali dejanskih okoliščin izdelave sira „Casciotta d’Urbino“.

— Dodano je naslednje: „Površina sirov se lahko prekrije s katero koli snovjo, ki je dovoljena z veljavnimi pravili. Ta zunanja površina (skorja) ni užitna.“

Ta postopek, ki ga uporabljajo nekateri sirarji, s sedanjo specifikacijo proizvoda sicer ni prepovedan, vendar se zdi priporočljivo to izrecno navesti.

Geografsko območje

Geografsko območje je prilagojeno tako, da se upoštevajo upravne spremembe, pri čemer je pojasnjeno, da nekatere občine spadajo v pokrajino Rimini. Člen 1 specifikacije proizvoda (uredba ministrstva za kmetijstvo, prehrano in gozdarstvo z dne 4. avgusta 1995), točka (f) povzetka, točka 4 enotnega dokumenta.

Sedanje besedilo:

„Sir ‚Casciotta d’Urbino‘ se izdeluje in zori v pokrajini Pesaro e Urbino, od koder je tudi uporabljeno mleko“

se nadomesti z naslednjim:

„Sir ‚Casciotta d’Urbino‘ se izdeluje in zori v pokrajini Pesaro e Urbino, pa tudi v občinah Novafeltria, Talamello, Sant’Agata Feltria, Casteldelci, Maiolo, San Leo in Pennabilli v pokrajini Rimini. Od tam je tudi uporabljeno mleko.“

Geografsko območje kot tako se ni spremenilo, pač pa nekatere občine, ki so ob registraciji označbe spadale v pokrajino Pesaro e Urbino, zdaj spadajo v pokrajino Rimini.

Dokazilo o poreklu

Doda se poseben člen o dokazilu o poreklu, ki ga sedanja specifikacija proizvoda ne vsebuje.

Ta člen se glasi:

„Člen 4

Dokazilo o poreklu

Vsaka faza postopka proizvodnje se nadzira, tako da se pri vsaki fazi evidentirajo vhodni in izhodni proizvodi. To zagotavlja sledljivost proizvoda, h kateri prispeva tudi vpisovanje kmetov, sirarjev, zorilnic, subjektov, odgovornih za razrez, in pakirnic v registre, ki jih vodi nadzorni organ, s čimer se obenem zagotavlja, da se vse proizvedene količine takoj prijavijo. Nadzorni organ nadzoruje vse posameznike in subjekte, vpisane v registre, v skladu s pogoji iz specifikacije proizvoda in ustreznega načrta nadzora.“

Z vključitvijo informacij o dokazilu o poreklu bo specifikacija proizvoda usklajena z Uredbo (EU) št. 1151/2012.

Metoda proizvodnje

— Prvi odstavek člena 2 specifikacije proizvoda je spremenjen zaradi črtanja — opisa sira („z dogrevanim testom“) in — besedne zveze „iz dveh dnevnih molž“.

Sedanje besedilo:

„‚Casciotta d’Urbino‘ je sir z dogrevanim testom, izdelan iz mleka – med 70 % in 80 % je polnomastnega ovčjega mleka, preostalih 20–30 % pa polnomastnega kravjega mleka iz dveh dnevnih molž – z območja, opisanega v členu 3“

je nadomeščeno z naslednjim:

„,Casciotta d’Urbino‘ je sir, izdelan iz mleka – med 70 % in 80 % je polnomastnega ovčjega mleka, preostalih 20–30 % pa polnomastnega kravjega mleka – z območja, opisanega v členu 3.“

Besedna zveza „z dogrevanim testom“ je bila črtana, ker sir „Casciotta d’Urbino“ ne ustreza zahtevam za opredelitev „sira z dogrevanim testom“ (formaggio a pasta semicotta) v najpogosteje uporabljenih kategorijah. V preteklih letih je ta opredelitev povzročala nekatere težave v fazi nadzora. S črtanjem tega izraza se torej popravlja netočnost v sedanji specifikaciji proizvoda, ne spreminjajo pa se njegove posebnosti ali značilnosti.

S črtanjem sklicevanja na dve dnevni molži se upošteva potreba po vključitvi možnosti, da se uporabijo robotski molzni sistemi.

Kot so pokazala leta preizkušanj, preverjanje, da sir ustreza zahtevanemu razmerju med maščobami in kazeini, zadostuje za zagotovitev, da ima značilnosti, določene v specifikaciji proizvoda. Zaradi uporabe robotskih molznih sistemov se lastnosti mleka s tehničnega ali znanstvenega vidika ne spremenijo, standardi dobrega počutja živali pa so izboljšani.

— V specifikacijo proizvoda se vključijo podrobnosti o pasmah in prehrani živine, ki so bile doslej navedene samo v dokumentih konzorcija za zaščito sira „Casciotta d’Urbino“.

Seznam pasem, naveden v spisu za registracijo imena „Casciotta d’Urbino“, je namreč treba šteti za reprezentativen, ne izčrpen seznam pasem ovac na kmetijskih gospodarstvih ob registraciji.

V dokumentaciji, priloženi vlogi za registracijo, ki je vključena v spise Komisije, pasme goveda niso navedene, so pa navedene naslednje pasme ovac: sarda, sopravvissana, sentile di puglia, vissana in merino.

V celovitejših in podrobnejših dokumentih združenja proizvajalcev so navedene naslednje

pasme ovac: sarda, sopravvissana, gentile di puglia, merino, comisana, massese, vissana, cornella bianca, fabrianese, pinzirita in križanci navedenih pasem;

pasme goveda: frisona italiana, bruna italiana, pezzata rossa italiana, jersey in križanci navedenih pasem.

V skladu s tem se v specifikacijo proizvoda s predlaganim besedilom doda popoln seznam pasem ovac in goveda, katerih mleko se uporablja za izdelavo sira „Casciotta d’Urbino“.

Predlagano je tudi, naj se dodajo naslednje pasme ovac: delle langhe, lacuane in assaf.

Vključitev navedenih pasem je upravičena tudi zaradi njihove prilagojenosti delni uhlevitvi. Že kakih deset let so namreč kmetije tarča pogostih napadov volkov, ki se klatijo v okolici in povzročajo škodo, in to celo podnevi, zaradi česar kmetje skrajšujejo obdobja paše in se raje odločajo za pasme, ki so bolje prilagojene življenju v hlevu, če je potrebno.

Vključi se naslednje novo besedilo:

„Pasme ovac so: sarda, sopravvissana, gentile di puglia, merino, comisana, massese, vissana, cornella bianca, fabrianese, delle langhe, lacaune, assaf, pinzirita in križanci navedenih pasem.

Kravje mleko mora biti mleko pasem frisona italiana, bruna italiana, pezzata rossa italiana in jersey ter križancev navedenih pasem.“

Kar zadeva živalsko krmo, je navedeno:

„Živina je lahko uhlevljena ali pa se pase na prostem.

Najmanj 50 % osnovne prehrane krav molznic, ki jo sestavljajo krma (sveža ali posušena) in koncentrirana ali nekoncentrirana krmila, mora izvirati z območja porekla, opredeljenega v členu 3, poklada pa se kravam v laktaciji, kravam zunaj molznega obdobja in telicam, starejšim od sedmih mesecev. Najmanj 75 % suhe snovi v dnevnem obroku krme mora izvirati iz krme, pridelane na območju prireje mleka, opredeljenem v členu 3. Dovoljena krma vključuje: svežo krmo s trajnih ali začasnih pašnikov, krmne rastline, seno, dobljeno s sušenjem krmnih rastlin na polju, žitno slamo, travno silažo, pokošeno travo in silažne bale sena. Dovoljena krmila so: žita in proizvodi iz žit, koruzne pogače, pololjnice in proizvodi iz njih, gomolji in korenine, suha krma, stranski proizvodi proizvodnje sladkorja, kot je melasa in/ali derivati, pa izključno kot tehnološki pripomočki in ojačevalci okusa, pri čemer se ne preseže omejitev 2,5 % suhe snovi v dnevnem obroku. Dovoljeni so tudi: semena stročnic in posušeni rožiči ter njihovi derivati, maščobe, mineralne soli, dovoljene na podlagi veljavne zakonodaje, in aditivi, kot so vitamini, elementi v sledeh, aminokisline, arome in antioksidanti, dovoljeni na podlagi veljavne zakonodaje, pri čemer se dodatno zahteva, da morajo biti vsi uporabljeni antioksidanti in arome naravni ali enaki naravnim. Dovoljena je tudi uporaba neaktivnega pivskega kvasa v predmešanicah aditivov za živila.

Osnovno prehrano ovac sestavljajo krma (sveža ali konzervirana), krmila in/ali koncentrati, pri čemer jih mora najmanj 50 % izvirati z območja porekla, opredeljenega v členu 3. Najmanj 75 % suhe snovi v dnevnem obroku krme mora izvirati iz krme, pridelane na območju prireje mleka, opredeljenem v členu 3.

Krma za obe vrsti živali ne izvira v celoti z geografskega območja, saj to zaradi postopnega opuščanja kmetijstva ter geografskih in podnebnih razmer trenutno ni sposobno pokriti vseh potreb kmetij po krmi niti ni tega mogoče pričakovati v prihodnje. Ker ni možnosti, da bi to nadomestili z drugo krmo vrhunske kakovosti z območja, je torej nujno dovoliti uporabo krme, koncentratov in dopolnilnih krmnih mešanic, proizvedenih zunaj območja. Ti proizvodi imajo visoko stopnjo razgradljivosti in topnosti (krma z delci, manjšimi od 0,8 cm) ter zagotavljajo energijo (zlasti iz rezervnih ogljikovih hidratov, kot je škrob) in lahko dostopne beljakovine za mikrobiom. Ker je njihova vloga omejena na fiziološko funkcijo podpiranja navedenega mikrobioma, ne vplivajo na značilnosti mleka in sira ‚Casciotta d’Urbino‘. Vnos bogatega obroka na osnovi krme, pri čemer je najmanj 75 % suhe snovi v dnevnem obroku krme proizvedene na območju, prispeva h kemijskim in organoleptičnim lastnostim surovine in končnega proizvoda. Torej je bistvena povezava med surovino, končnim proizvodom in območjem.“

Ta sprememba je potrebna zaradi uskladitve specifikacije proizvoda z Uredbo (EU) št. 1151/2012.

— Sprememba člena 2(a) sedanje specifikacije proizvoda:

Ta člen zdaj podrobno določa, da je mleko lahko surovo ali pasterizirano. Dovoljena je tudi uporaba starterskih kultur. Preoblikovan je tudi stavek z opisom faze po ločitvi sirnine od sirotke.

Sedanje besedilo:

„Ovčje in kravje mleko se usiri pri približno 35 °C, pri čemer se uporabi tekoče sirilo in/ali sirilo v prahu. Sire je treba z uporabo značilne tehnike ročno stiskati v ustreznih oblikovalih.“

se nadomesti z naslednjim:

„Surovo ali pasterizirano ovčje in kravje mleko se usiri pri približno 35 °C, pri čemer se uporabi tekoče sirilo in/ali sirilo v prahu. Uporabijo se lahko tudi starterske kulture. Sirnino je treba dati v ustrezna oblikovala, da se iztisne sirotka.“

Ker v veljavni specifikaciji proizvoda ni navedeno, ali mora biti mleko surovo ali toplotno obdelano, se je zdelo koristno določiti (da se s tem omogoči tudi ustrezno spremljanje), da se lahko uporabi surovo ali toplotno obdelano mleko. Ta praksa se sicer pri izdelavi sira „Casciotta d’Urbino“ uporablja že od nekdaj.

Zaradi splošnega izboljšanja mikrobioloških lastnosti mleka v zadnjih letih se je močno zmanjšalo število prisotnih bakterij, kar je v nekaterih primerih povzročilo težave v fazah usirjenja in zorenja. Da bi te morebitne težave odpravili, je zdaj v specifikacijo proizvoda vključena možnost, da se uporabijo mlečnokislinske starterske kulture.

— Člen 2(b) je spremenjen.

Sedanje besedilo:

„Sirarji lahko sire suho solijo ali kot alternativo uporabijo soljenje v slanici. Sire je treba pustiti zoreti 20–30 dni pri temperaturi 10–14 °C in 80–90-odstotni vlažnosti, odvisno od njihove velikosti.“

se nadomesti z naslednjim:

„Soljenje: Sirarji lahko sire solijo s suho soljo ali z namakanjem v slanici. Sire je treba pustiti zoreti 15–30 dni pri temperaturi 8–14 °C in 80–90-odstotni vlažnosti, odvisno od njihove velikosti.“

Opis metod soljenja je bil preoblikovan, najkrajši čas zorenja je bil z 20 dni skrajšan na 15 dni, najnižja temperatura zorenja pa je bila z 10 °C znižana na 8 °C.

Proizvajalci so besedo „alternativa“ v specifikaciji proizvoda uporabili, da bi se navedeni možnosti šteli za „alternativni“, kar pomeni, da se lahko sirarji odločijo za eno ali drugo. Zato je bilo odločeno, da se opis te faze proizvodnje poenostavi, da bi se preprečilo napačno razumevanje.

Zaradi tehnološkega napredka, ki so ga sirarji uvedli v postopek v preteklih letih, vključno s prilagoditvami za izpolnjevanje zakonodaje EU na področju zdravja in higiene, se je proizvodni proces izboljšal, tako da je mogoče standarde iz specifikacije proizvoda za označbo „Casciotta d’Urbino“ doseči s krajšim časom zorenja.

Temperature zorenja je bilo treba znižati, ker je v zadnjih letih uporaba natančnejših termometrov v zorilnicah sira „Casciotta d’Urbino“ pokazala, da je treba ta parameter spremeniti, da bi proizvod ohranil značilnosti označbe „Casciotta d’Urbino“.

Povezava

V specifikacijo proizvoda se vključi tudi poseben člen o povezavi, ki je bil do zdaj naveden samo v povzetku. Informacije iz točk (d) in (f) povzetka se torej vključijo v specifikacijo proizvoda kot člen 6 z naslovom „Povezava z geografskim območjem“. Dodane so tudi nekatere informacije, določene z uredbo EU.

Vključi se naslednji člen:

„Člen 6

Povezava z geografskim območjem

Geografska povezava temelji na posebnih lokalnih talnih in podnebnih razmerah ter na praksi kmetovanja, pri kateri se večinoma izkoriščajo lokalni pašniki. Z racionalno uporabo pašnikov, ki so zelo degradirani ali podvrženi degradaciji, se preprečuje prekomerno izkoriščanje in izboljšujejo značilnosti pašnikov, saj je zagotovljeno boljše ravnovesje med kmetijskimi, gozdnimi in pašnimi površinami. K temu prispeva tudi ekstenzifikacija pridelave kmetijskih rastlin, ki ne le zagotavlja vzdrževanje kmetijskih in gozdnih zemljišč, ampak tudi določa njihovo sestavo, s čimer daje mleku in posledično tudi siru značilno aromo in okus. Med pomembne človeške dejavnike spadata zgodovinska prisotnost sira in način, kako se je razširil po celotnem opredeljenem območju.

Natančneje, ovčereja in govedoreja sta prisotni že od 16. stoletja, ko sta ju s svojimi politikami spodbujala grofa Montefeltro in Rovere, da bi na svojih ozemljih omejila tranzimanso.

O zgodovinski prisotnosti sira na opredeljenem območju priča veliko dokazov, ki segajo do renesanse.

Proizvod je poseben zaradi svoje velikosti, teže in višine hlebca, te pa so tesno povezane z uporabo terakotnih in lončenih oblikoval z zaprtim izbočenim dnom in luknjico za odtekanje sirotke, ki so značilna za območje Urbanie.

Druga zelo posebna značilnost je sestava mešanice mleka, iz katere se izdeluje sir (70 % ovčjega in 30 % kravjega mleka).

Proizvodne prakse, večstoletna tradicija ter podnebne in okoljske razmere dajejo temu proizvodu posebne organoleptične in tržne značilnosti. Sir ‚Casciotta d’Urbino‘ ima tanko skorjo, ki po zorenju običajno postane slamnato rumena. Ob razrezu ima testo belkasto slamnato barvo ter mehko in drobljivo teksturo, prav tako je zanj značilnih nekaj po testu razpršenih luknjic (tako imenovani ‚buchini‘, ki so posledica naravnega nastajanja plina). Ker sir ‚Casciotta d’Urbino‘ ni zorjen, ohrani značilne arome svežega mleka, kar se še posebej očitno kaže v njegovem svežem in aromatičnem vonju. Sir ‚Casciotta d’Urbino‘ ima sladek, poln in prijetno kiselkast okus, značilen za ovčje in kravje mleko.“

Označevanje

Člen, ki se nanaša na obvezno označevanje in trženje proizvoda, se razširi (člen 3 sedanje specifikacije proizvoda in člen 8 predlagane specifikacije proizvoda). Specifikacije o logotipu ZOP, ki so bile do zdaj opisane v prilogi, se zdaj vključijo tudi v besedilo specifikacije proizvoda.

Sedanje besedilo:

„Sir z označbo porekla ‚Casciotta d’Urbino‘ mora biti ob dajanju na trg označen z logotipom, prikazanim v Prilogi A (ki je sestavni del te uredbe), s čimer se jamči, da izpolnjuje vse zadevne pravne zahteve.“

se nadomesti z naslednjim:

„Siri z ZOP ‚Casciotta d’Urbino‘ se dajejo na trg celi ali v kosih.

Na eno od ravnih ploskev proizvoda, ki se trži, mora biti pritrjena nalepka z informacijami.

Poleg logotipa proizvoda, simbola in posebne navedbe EU (v skladu s pravili EU) ter informacij, zahtevanih z zakonodajo, morajo biti na tej nalepki z razločnimi in čitljivimi črkami navedeni tudi:

— označba ‚Casciotta d’Urbino‘; ki ne sme biti prevedena in ki ji sledi bodisi kratica (ZOP) bodisi celotna prevedljiva navedba ‚Zaščitena označba porekla‘;

— ime, firma in naslov sirarja, zorilnice in pakirnice.

Proizvod se lahko prodaja vakuumsko pakiran, in sicer cel ali v kosih.

Imena, firme in blagovne znamke je dovoljeno navesti, če ne vključujejo hvaljenja in ne zavajajo potrošnika. Uporabijo se lahko tudi druge resnične in preverljive navedbe, ki so dovoljene v skladu z veljavno zakonodajo, če niso v nasprotju z nameni in vsebino te specifikacije proizvoda.

Logotip sestavlja enostavna upodobitev hlebca sira, katerega četrtina je izrezana. Sir je pobarvan v dveh odtenkih slamnato rumene (pantone 102 in pantone 100) in obrobljen z modro (pantone Reflex Blue).

Izpod hlebca sira gleda rdeč trak v obliki lastovičjega repa (pantone 032).

Na vrhu logotipa je polkrožen napis ‚Casciotta d’Urbino‘ (pisava Futura Bold v barvi pantone Reflex Blue).

Logotip se lahko prilagodi različnim uporabam.“

Zadevni člen je tako izboljšan, saj so vanj vključene informacije, zaradi katerih je izčrpnejši in razumljivejši za potrošnike.

Drugo

— Doda se poseben člen o imenu proizvoda, ki ga sedanja specifikacija proizvoda ne vsebuje.

Ta člen se glasi:

„Člen 1 Zaščitena označba porekla (ZOP) ‚Casciotta d’Urbino‘ se lahko uporablja samo za sir, ki izpolnjuje pogoje in zahteve, določene v tej specifikaciji proizvoda.“

— Doda se poseben člen o nadzornem organu, ki ga sedanja specifikacija proizvoda ne vsebuje.

Ta novi člen se glasi:

„Člen 7

Nadzor

V skladu z Uredbo (EU) št. 1151/2012 nadzorni organ preveri, ali proizvod ustreza zahtevam iz specifikacije proizvoda.

Nadzor, s katerim se preveri, ali proizvod ustreza zahtevam iz specifikacije proizvoda, izvaja javni nadzorni organ (APC) agencije živilskih in kmetijskih služb pokrajine Marke (ASSAM) (Via dell’Industria n. 1 I-60027 Osimo Stazione (Ancona, Italija), tel. +39 0718081, faks +39 07185979, e-naslov direzione@assam.marche.it).“

Ta sprememba je potrebna zaradi uskladitve specifikacije proizvoda z Uredbo (EU) št. 1151/2012.

— Členi specifikacije proizvoda so preimenovani, poleg tega so vključeni nekateri členi o nadzornem organu, tako da je specifikacija proizvoda zdaj strukturirana tako:

člen 1 „Ime“, člen 2 „Značilnosti proizvoda“, člen 3 „Območje proizvodnje“, člen 4 „Dokazilo o poreklu“, člen 5 „Metoda proizvodnje“, člen 6 „Povezava z geografskim območjem“, člen 7 „Nadzor“ ter člen 8 „Pakiranje in označevanje“.

Zaradi te spremembe se lahko vse informacije, zahtevane z Uredbo, združijo v specifikaciji proizvoda, ki je zato lepše berljiva.

ENOTNI DOKUMENT

„Casciotta d’Urbino“

EU št.: PDO-IT-0005-AM01 – 30.7.2018

ZOP (X) ZGO ()

1. Ime [ZOP ali ZGO]

„Casciotta d’Urbino“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

Sir z ZOP „Casciotta d’Urbino“ ima ob dajanju na trg naslednje značilnosti:

oblika: nizek valjast hlebec sira z zaobljenim obodom;

mere: premer 12–16 cm in višina 5–9 cm;

teža med 800 g in 1200 g, odvisno od velikosti;

zunanjost: tanka skorja, debela približno 1 mm, ki je ob koncu zorenja slamnate barve;

testo: mehka in drobljiva notranja konsistenca z nekaj razpršenimi luknjicami, ob razrezu je sir belkasto slamnate barve;

okus: blag okus, značilen za uporabljene posebne sirarske postopke;

maščoba v suhi snovi: ne manj kot 45 %. Proizvod se uporablja kot namizni sir.

Površina sirov je lahko prekrita s katero koli snovjo, ki je dovoljena z veljavnimi pravili. Ta zunanja površina (skorja) ni užitna.

3.3 Krma (samo za proizvode živalskega izvora) in surovine (samo za predelane proizvode)

„Casciotta d’Urbino“ je sir, izdelan iz 70–80 % polnomastnega ovčjega mleka, preostalih 20–30 % pa je polnomastnega kravjega mleka.

Dovoljene pasme ovac so: sarda, sopravvissana, gentile di puglia, merino, comisana, massese, vissana, cornella bianca, fabrianese, delle langhe, lacaune, assaf, pinzirita in križanci navedenih pasem.

Kravje mleko mora biti mleko pasem frisona italiana, bruna italiana, pezzata rossa italiana in jersey ter križancev navedenih pasem.

Živina je lahko uhlevljena ali pa se pase na prostem.

Najmanj 50 % osnovne prehrane krav molznic – ki jo sestavljajo krma (sveža ali posušena) in koncentrirana ali nekoncentrirana krmila – ki se poklada kravam v laktaciji, kravam zunaj molznega obdobja in telicam, starejšim od sedmih mesecev, mora izvirati z območja porekla, opredeljenega v točki 4. Najmanj 75 % suhe snovi v dnevnem obroku krme mora izvirati iz krme, pridelane na opredeljenem geografskem območju iz točke 4. Dovoljena krma vključuje: svežo krmo s trajnih ali začasnih pašnikov, krmne rastline, seno, dobljeno s sušenjem krmnih rastlin na polju, žitno slamo, travno silažo, pokošeno travo in silirano seno. Dovoljena krmila so: žita in proizvodi iz žit, koruzne pogače, pololjnice in proizvodi iz njih, gomolji in korenine, suha krma, stranski proizvodi proizvodnje sladkorja, kot je melasa in/ali derivati, pa izključno kot tehnološki pripomočki in ojačevalci okusa, pri čemer se ne preseže omejitev 2,5 % suhe snovi v dnevnem obroku. Dovoljeni so tudi: semena stročnic in posušeni rožiči ter njihovi derivati, maščobe, mineralne soli, dovoljene na podlagi veljavne zakonodaje, in aditivi, kot so vitamini, elementi v sledeh, aminokisline, arome in antioksidanti, dovoljeni na podlagi veljavne zakonodaje, pri čemer se dodatno zahteva, da morajo biti vsi uporabljeni antioksidanti in arome naravni ali enaki naravnim. Dovoljena je tudi uporaba neaktivnega pivskega kvasa v predmešanicah aditivov za živila.

Najmanj 50 % osnovne prehrane ovac – krma (sveža ali konzervirana), krmila in/ali koncentrati – mora izvirati z opredeljenega geografskega območja. Najmanj 75 % suhe snovi v dnevnem obroku krme mora izvirati iz krme, pridelane na območju prireje mleka, opredeljenem v točki 4.

Krma za obe vrsti živali ne izvira v celoti z geografskega območja, saj to zaradi postopnega opuščanja kmetijstva ter geografskih in podnebnih razmer trenutno ni sposobno pokriti vseh potreb kmetij po krmi niti ni tega mogoče pričakovati v prihodnje. Ker ni možnosti, da bi to nadomestili z drugo krmo vrhunske kakovosti z območja, je torej nujno dovoliti uporabo krme, koncentratov in dopolnilnih krmnih mešanic, proizvedenih zunaj območja. Ti proizvodi imajo visoko stopnjo razgradljivosti in topnosti (krma z delci, manjšimi od 0,8 cm) ter zagotavljajo energijo (zlasti iz rezervnih ogljikovih hidratov, kot je škrob) in lahko dostopne beljakovine za mikrobiom. Ker je njihova vloga omejena na fiziološko funkcijo podpiranja navedenega mikrobioma, ne vplivajo na značilnosti mleka in sira „Casciotta d’Urbino“. Vnos bogatega obroka na osnovi krme, pri čemer je najmanj 75 % suhe snovi v dnevnem obroku krme proizvedene na območju, prispeva h kemijskim in organoleptičnim lastnostim surovine in končnega proizvoda. Torej je bistvena povezava med surovino, končnim proizvodom in območjem.

3.4 Posebne faze proizvodnje, ki jih je treba izvajati na opredeljenem geografskem območju

Vse faze v proizvodnem procesu (vzreja živine, molža, izdelava sira in zorenje) morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Siri z ZOP „Casciotta d’Urbino“ se dajejo na trg celi ali v kosih. Proizvod se lahko prodaja vakuumsko pakiran, in sicer cel ali v kosih.

3.6 Posebna pravila za označevanje proizvoda, za katerega se uporablja registrirano ime

Na eno od ravnih ploskev proizvoda, ki se trži, mora biti pritrjena nalepka z informacijami.

Poleg logotipa proizvoda, simbola in posebne navedbe EU (v skladu s pravili EU) ter informacij, zahtevanih z zakonodajo, morajo biti na tej nalepki z razločnimi in čitljivimi črkami navedeni tudi:

— označba „Casciotta d’Urbino“; ki ne sme biti prevedena in ki ji sledi bodisi kratica (ZOP) bodisi celotna prevedljiva navedba „Zaščitena označba porekla“;

— ime, firma in naslov sirarja, zorilnice in pakirnice.

Imena, firme in blagovne znamke je dovoljeno navesti, če ne vključujejo hvaljenja in ne zavajajo potrošnika. Uporabijo se lahko tudi druge resnične in preverljive navedbe, ki so dovoljene v skladu z veljavno zakonodajo, če niso v nasprotju z nameni in vsebino te specifikacije proizvoda.

Logotip sestavlja enostavna upodobitev hlebca sira, katerega četrtina je izrezana. Sir je pobarvan v dveh odtenkih slamnato rumene (pantone 102 in pantone 100) in obrobljen z modro (pantone Reflex Blue).

Izpod hlebca sira gleda rdeč trak v obliki lastovičjega repa (pantone 032).

Na vrhu logotipa je polkrožen napis „Casciotta d’Urbino“ (pisava Futura Bold v barvi pantone Reflex Blue).

Logotip se lahko prilagodi različnim uporabam.

4. Jedrnata opredelitev geografskega območja

Sir „Casciotta d’Urbino“ se izdeluje in zori v pokrajini Pesaro e Urbino, pa tudi v občinah Novafeltria, Talamello, Sant’Agata Feltria, Casteldelci, Maiolo, San Leo in Pennabilli v pokrajini Rimini. Od tam je tudi uporabljeno mleko.

5. Povezava z geografskim območjem

Geografska povezava temelji na posebnih lokalnih talnih in podnebnih razmerah ter na praksi kmetovanja, pri kateri se večinoma izkoriščajo lokalni pašniki. Z racionalno uporabo pašnikov, ki so zelo degradirani ali podvrženi degradaciji, se preprečuje prekomerno izkoriščanje in izboljšujejo značilnosti pašnikov, saj je zagotovljeno boljše ravnovesje med kmetijskimi, gozdnimi in pašnimi površinami. K temu prispeva tudi ekstenzifikacija pridelave kmetijskih rastlin, ki ne samo zagotavlja vzdrževanje kmetijskih in gozdnih zemljišč, ampak tudi določa njihovo sestavo, s čimer daje mleku in torej tudi siru značilno aromo in okus. Med pomembne človeške dejavnike spadata zgodovinska prisotnost sira in način, kako se je razširil po celotnem opredeljenem območju.

Natančneje, ovčereja in govedoreja sta prisotni že od 16. stoletja, ko sta ju s svojimi politikami spodbujala grofa Montefeltro in Rovere, da bi na svojih ozemljih omejila tranzimanso.

O zgodovinski prisotnosti sira na opredeljenem območju priča veliko dokazov, ki segajo do renesanse.

Proizvod je poseben zaradi svoje velikosti, teže in višine hlebca, te pa so tesno povezane z uporabo terakotnih in lončenih oblikoval z zaprtim izbočenim dnom in luknjico za odtekanje sirotke, ki so značilna za območje Urbanie.

Druga zelo posebna značilnost je sestava mešanice mleka, iz katere se izdeluje sir (70 % ovčjega in 30 % kravjega mleka).

Proizvodne prakse, večstoletna tradicija ter podnebne in okoljske razmere dajejo temu proizvodu posebne organoleptične in tržne značilnosti. Sir „Casciotta d’Urbino“ ima tanko skorjo, ki po zorenju običajno postane slamnate barve. Ob razrezu ima testo belkasto slamnato barvo, mehko in drobljivo teksturo, prav tako je zanj značilnih nekaj razpršenih luknjic (tako imenovanih „buchini“, ki so posledica naravnega nastajanja plina). Ker sir „Casciotta d’Urbino“ ni zorjen, ohrani značilne arome svežega mleka, kar se še posebej očitno kaže v njegovem svežem in aromatičnem vonju. Sir „Casciotta d’Urbino“ ima sladek, poln in prijetno kiselkast okus, značilen za ovčje in kravje mleko.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletnem naslovu http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ [Kakovost] (zgoraj na desni strani zaslona), nato „Prodotti DOP IGP STG“ [Proizvodi ZOP, ZGO in ZTP] (ob robu na levi strani zaslona) in nazadnje „Disciplinari di Produzione all’esame dell’UE“ [Specifikacije, predložene Evropski uniji].

(1) UL L 343, 14.12.2012, str. 1.